b"\n_START_ARTICLE_\nAbadia de Saint-Wandrille\n_START_SECTION_\nHist\xc3\xb2ria\n_START_PARAGRAPH_\nSant Wandrille va fundar l'any 649 l'abadia de Fontenelle, sobre una propietat concedida per Erquinoald, majordom de palau de N\xc3\xa8ustria. El 787 per ordre de Carlemany, Landry, abat de Jumi\xc3\xa8ges, i Ricard, comte de Rouen prove\xc3\xafren un pol\xc3\xadptic, perdut en l'actualitat. Va ser la tercera abadia de la prov\xc3\xadncia de Rouen despr\xc3\xa9s de les de Saint-Ouen de Rouen i de Saint-Evrault._NEWLINE_En una carta de Carles el Calb datada el 21 de mar\xc3\xa7 de 854, s'indica que els religiosos de Fontenelle posse\xc3\xafen b\xc3\xa9ns a Li Pecq (Yvelines), a Chaussy-en-Vexin (Val-d'Oise), a Pierrepont, a la comuna de Grandcourt (Somme), Bution (lloc encara sense localitzar, per\xc3\xb2 probablement prop d'Arpajon) i a Marcoussis a l'Essonne. L'abadia va ser saquejada pels normands cap al 858 i abandonada._NEWLINE_Cap a 960, Ricard I de Normandia propici\xc3\xa0 el restabliment dels monjos portats per G\xc3\xa9rard de Brogne. Robert I de Normandia orden\xc3\xa0 que se'ls restitu\xc3\xafssin els b\xc3\xa9ns usurpats._NEWLINE_Durant les guerres de Religi\xc3\xb3, al maig de 1562 els protestants i els seus seguidors saquejaren l'abadia. La Revoluci\xc3\xb3 francesa va suprimir la instituci\xc3\xb3, i els edificis g\xc3\xb2tics es transformaren en pedrera."